Conform unui comunicat al Poştei Române, pentru campania electorală privind alegerile prezidenţiale 2014, a primit solicitări similare – cărora le-a dat deja sau le va da curs în zilele următoare - din partea următorilor candidaţi: Monica Macovei – solicitare la nivelul administraţiei centrale, dar şi la nivel local, Elena Udrea (PMP) şi Călin Popescu Tăriceanu – solicitare la nivel local.

Pentru aceasta este utilizat POSTMESAGER PLUS, un serviciu din portofoliul Poştei Române, care constă în distribuirea de trimiteri către anumite segmente de clienţi, trimiteri cu greutatea maximă de 50g, inclusiv, de tipul: ziare, cataloage, pliante, broşuri sau alte materiale publicitare, precum şi de publicitate electorală sau marketing politic. Distribuirea de către Poşta Română a trimiterilor POSTMESAGER PLUS, constând în materiale publicitare cu caracter electoral sau de marketing politic, se realizează doar pe perioada derulării campaniei electorale.

"În ceea ce priveşte conţinutul de text şi imaginea trimiterii, întreaga răspundere revine beneficiarului", precizează compania.

Poşta Română a încheiat astfel de contracte în toate campaniile electorale anterioare, cu majoritatea formaţiunilor politice implicate. În campaniile electorale din 2012 şi 2013, Poşta Română a încheiat contracte POSTEMESAGER PLUS cu următoarele partide/alianţe, fie la nivel central, fie local: USL, PP-DD, PSD Organizatia Arad, USL Brăila, PP-DD-Buzău, PNL Roman, PDL Alba, USL Alba, USL-PNL Sibiu pentru Mircea Cazan, PP-DD Braila colegiu senat nr.1, USL Bucureşti, Deputat Petru Calian, PDL Tulcea, USL Bistriţa Năsăud, USL Braşov, USL Arad, PP-DD, PDL Dâmboviţa, PDL Iaşi, USL Giurgiu, USL Buzău, PDL Suceava, USL Dâmboviţa, USL Dâmboviţa pentru Sorin Roşca Stănescu, PRM Mureş, PDL Tulcea, USL Bucureşti pentru Ana Birchall, USL Bucureşti pentru Victor Cristea, Deputat Aurel Vlădoiu, PP-DD Bacău, Uniunea Democratică a Maghiarilor din România, PDL Tulcea, PDL Timiş, PP-DD Sibiu, PDL Braşov.

ACL a acuzat, miercuri, PSD că transmite pensionarilor, prin intermediul Poştei Române, pliante care fac parte dintr-o campanie împotriva lui Klaus Iohannis şi în care se precizează, în mod fals, că acesta "va gira tăieri de pensii şi salarii", solicitând publicarea contractului încheiat de PSD.

"Campania electorală a lui Victor Ponta se bazează din ce în ce mai mult pe dezinformare şi înşelarea alegătorilor. Victor Ponta şi portavocile sale mint cu neruşinare încercând să-i sperie pe oameni că, odată ajuns preşedinte, Klaus Iohannis va gira tăieri de pensii şi salarii. Este extrem de grav că PSD se foloseşte de o instituţie de stat, Poşta Română, ai cărei angajaţi sunt obligaţi ca, odată cu pensia, să le distribuie persoanelor vârstnice şi pliante cu aceste informaţii false", afirmă într-un comunicat al prim-vicepreşedintelui ACL Alina Gorghiu.

La acel moment, Compania Naţională Poşta Română a anunţat că a încheiat un contract cu alianţa electorală PSD-UNPR-PC pentru distribuirea de pliante electorale, prin serviciul de marketing direct – distribuţie neadresată, disponibil şi pentru alte partide, precizând că nu-şi asumă conţinutul mesajelor electorale.